সোমবার সূর্যদয়ের সঙ্গে জিএসটি’র সাশ্রয় শুরু হবে, বললেন মোদি

ওয়েব ডেস্ক : সোমবার, ২২ সেপ্টেম্বর থেকে গোটা দেশ জুড়ে চালু হচ্ছে জিএসটি’র (GST) নতুন হার। তার আগে রবিবার জাতির উদ্দেশে ভাষণ দিলেন প্রধানমন্ত্রী নরেন্দ্র মোদি (Narendra Modi)। আজ তিনি মূলত নতুন কর হার নিয়ে দেশবাসীকে বার্তা দিয়েছেন। এছাড়া জাতির উদ্দেশে মোদী জানান, দেশকে আত্মনির্ভর করার দিকে সোমবার একটি গুরুত্বপূর্ণ পদক্ষেপ করা হবে। আর সেটি হল ‘জিএসটি সাশ্রয় উৎসব’ (GST Savings Festival)।

এদিন মোদি বলেন, সোমবার সূর্যদয়ের সঙ্গে জিএসটি’র (GST) সাশ্রয় শুরু হয়ে যাবে। যার সুফল পাবে দেশবাসী। এমনকি সঞ্চয় বৃদ্ধি পাবে দেশবাসীর। এমনকি অনেক পণ্য সস্তা হয়ে যাবে। এর ফলে সাধারণ মানুষ নিজের পন্দের জিনিস কিনতে পারবেন। এছাড়া গরিব, মহিলা, ব্যবসায়ী, দোকানদার, নতুন মধ্যবিত্ত শ্রেণির মানুষ ফায়দা পাবেন। এই ‘সাশ্রয় উৎসব’ দেশের সর্বস্তরের মানুষকেই সুবিধা দেবে বলে জানিয়েছেন মোদি। প্রধানমন্ত্রী এদিন আরও বলেন, ব্যক্তিগত আয়করে ছাড় আর জিএসটি সংস্কারের ফলে সাধারণ মানুষের আড়াই লক্ষ কোটি টাকার সাশ্রয় হবে।

আরও খবর : ‘পর্যটনেও নতুন GST-র সুবিধা মিলবে’: প্রধানমন্ত্রী

এছাড়া প্রধানমন্ত্রী এদিন বলেন, ” এখন থকে শুধু ৫ শতাংশ ও ১৮ শতাংশ জিএসটি (GST) থাকবে। এর ফলে অনেক জিনিসের দাম কমবে”। তিনি আরও বলেছেন, সময়ের দাবি মেনে, সব পক্ষের মতামত শুনে নতুন প্রজন্মের জিএসটি কাঠামো উপহার দেওয়া হচ্ছে নবরাত্রিতে। নতুন এই করের ফলে একাধিক পণ্যের উপর থেকে কর পরিষেবা উঠে যাচ্ছে বলে জানান তিনি।

প্রধানমন্ত্রী এদিন জানান, নতুন করের ফলে বেশ কিছু খাদ্যপণ্য, ওষুধ, সাবান, জীবনবীমার দাম কমবে। এর পাশাপাশি নতুন এই কর কাঠামোয় সস্তা হবে স্কুটি, বাইক, গাড়িও। তিনি জানিয়েছেন, অনেক ক্ষেত্রে কিছু পণ্যের দাম পাঁচ শতাংশে নামিয়ে আনা হয়েছে। এর পাশাপাশি স্বদেশি পণ্য ব্যবহার বাড়ানোর কথা জানালেন মোদি (Modi)।

এদিন জিএসটি হার নিয়ে বলার সময় স্বদেশি আন্দোলনের ডাক দিয়েছেন প্রধানমন্ত্রী। তিনি বলেছেন, বিদেশি পণ্য আমাদের জীবনের সঙ্গে জুড়ে গিয়েছে। এবার তা থেকে আমাদের মুক্তি পেতে হবে। যে সব জিনিসে দেশের মানুষের শ্রম রয়েছে এবং ঘাম রয়েছে তা আমাদেরকে কিনতে হবে। এর ফলে দেশের উন্নতি হবে। দেশের সব রাজ্যকে উৎপাদনের জন্য বিনিয়োগের পরিবেশ গড়ে তোলার জন্য আহ্বান জানিয়েছেন মোদি।